ועדת הכלכלה, כנסת 23, פרוטוקול מספר 123, 2020-11-23 13:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: היום יום שני, 23 בנובמבר 2020, ז' בכסלו תשפ"א.

יעקב מרגי: העל סדר-היום דיון מהיר בנושא: מתווה לפתיחת ענף הכושר למען בריאות הציבור, של חברי הכנסת: עידן רול, ג'אבר עסאקלה, יוליה מלינובסקי קונין.

יעקב מרגי: רבותיי, אני חייב לומר בפתיחת דבריי שבמשך כל השבוע ביקשו נציגים של חדרי כושר להיכנס לאולם הוועדה לדיון, והקפדנו להתנהל לפי ההנחיות וסירבנו לכולם.

יעקב מרגי: אני מבין שכמה מאלה, שהיו ממילא היום בבניין, נכנסו.

יעקב מרגי: אני חייב לומר את הדברים האלה מתוך גילוי נאות כלפי אלה שסורבו.

יעקב מרגי: אני משתדל להקפיד על ההנחיות, ואני יודע שבוועדות אחרות אנחנו רואים שולחנות עגולים מלאים.

יעקב מרגי: כאן שומרים על ההנחיות.

יעקב מרגי: חשוב לי לומר שגם אם אלו שהיו פה היום ונכנסו היו מבקשים להיכנס לפני כן, הם לא היו מקבלים אישור.

יעקב מרגי: משבר הקורונה מסרב לעזוב אותנו.

יעקב מרגי: הוא מתעתע בנו והוא גם מוכיח לנו פעם אחר פעם שלא ניתן לעבוד לפי היגיון כלשהו.

יעקב מרגי: מה שנחשב אצלי כהיגיון בריא, לא נחשב כהיגיון בריא אצל מישהו אחר.

יעקב מרגי: כולנו בני אדם וכל אחד דואג לדברים שקרובים לליבו.

יעקב מרגי: בוועדה הזו באמת הקפדנו ויכולתי כל יום להביא שניים-שלושה מגזרים ולקיים עליהם דיון.

יעקב מרגי: אני שואל את עצמי כל הזמן מי אני, מה אני, אלו כלים יש לי בבואי להחליט להביא נושא כזה ונושא אחר לא.

יעקב מרגי: כולנו רוצים להניע את גלגלי המשק ולהחזיר את החברה הישראלית ואת המשק לשפיות, אבל פרוטוקול ותקנון הכנסת תמיד מנצחים אותי.

יעקב מרגי: כשחברי כנסת מבקשים דיון מהיר והכנסת מאשרת להם דיון מהיר, אז אנחנו נקיים את הדיון המהיר וניתן לחברי הכנסת לומר את דבריהם.

יעקב מרגי: אנחנו ניתן את רשות הדיבור לפי הסדר של נשיאות הכנסת.

יעקב מרגי: חבר הכנסת עידן רול, בבקשה.

עידן רול: אדוני היושב-ראש, תודה רבה על קיום הדיון החשוב הזה.

עידן רול: אני חושב שוועדת הכלכלה היא הפלטפורמה שיכולה לתת באמת איזשהו שיח רציני וטוב ותשובות בנושא.

עידן רול: תודה רבה לחבריי וחברותיי יוזמי ההצעה.

עידן רול: מתחילת משבר הקורונה ענף הכושר נפל קורבן לפוליטיקה.

עידן רול: בסופו של דבר, מדובר בענף חיוני, תומך בריאות, המעסיק כ-130,000 עובדים, אבל נתפס בעיני משרד הבריאות והממשלה כאיזשהו ענף פנאי, משהו שנחמד לעשות, כפיתוח הגוף לצורך הקיץ, ולא כענף תומך בריאות שהוא חלק משמעותי בשמירה על חוסן נפשי וגופני של הציבור, בטח בימי מגפה.

עידן רול: השיח על הענף הזה חייב להשתנות.

עידן רול: חייבים לתפוס אותו כענף שאנחנו פועלים להגדיר כענף חיוני דווקא בזמן המגפה.

עידן רול: צריך למצוא דרך לאפשר לעסקים האלה להתקיים, הן ברמה הכלכלית והן ברמה הבריאותית, לטובת הציבור.

עידן רול: למעשה, עד היום לא הייתה פגישה, שאני יודע עליה, של נציגי ענף הכושר עם נציגי משרד הבריאות.

עידן רול: שר הבריאות לא נפגש עם נציגי ענף הכושר על מנת להבין איך אפשר בצורה דיפרנציאלית לפתוח את הענף כפי שעשו במקומות אחרים בעולם.

עידן רול: אני רוצה לתאר את תמונת המצב ועד כמה המציאות היא עגומה בענף הזה.

עידן רול: לפני כשבועיים ביקרתי בסטודיו לכושר של שני בחורים צעירים בשם שי ודרור.

עידן רול: שניהם באמת אנשים מקסימים, מלח הארץ, שבחסכונות שלהם פתחו עסק מדהים.

עידן רול: שניהם נפגעי פוסט טראומה מהצבא.

עידן רול: הם פתחו עסק שעסק המון בשיקום ובסיוע לנפגעים אחרים.

עידן רול: לצערי, התבשרתי השבוע שמאז הביקור שלנו הם נאלצו לסגור את העסק כי הם לא עמדו בעול הכלכלי.

עידן רול: אני שמעתי מהם שהם מנסים ושהם מקווים להחזיק יותר זמן ראש מעל המים, אבל הם פשוט לא הצליחו.

עידן רול: צריך להבין שלבעלי העסקים אין זמן לחכות לחיסון.

עידן רול: יש לדון באופן מיידי במתווה לפתיחה דיפרנציאלית.

עידן רול: בנוסף, צריך לקבל תשובות לכמה שאלות.

עידן רול: הרי אם מדובר בסכנה לגבי רמת התחלואה אז זה דבר גורף.

עידן רול: אבל אנחנו עדים לזה שקופות החולים מורשות לפתוח סטודיואים של כושר ואימוני כושר במסגרת קופות החולים אבל חדרי הכושר לא, מתנ"סים מורשים לעשות שיעורי ספורט וכושר וחדרי הכושר לא.

עידן רול: האבסורד הגדול מכולם הוא שמותר לאמן עד עשרה אנשים אבל לא במקום שמוגדר כעסק של כושר ואסור לקחת כסף.

עידן רול: נשאלת השאלה הכול כך פשוטה – או שיש סכנת תחלואה או שאין, אבל אם אין אז צריך לאפשר פתיחה דיפרנציאלית, ואם לא אז לא.

עידן רול: ברמה הדיפרנציאלית, יש המון סוגים של עסקים בתוך הענף הזה.

עידן רול: יש עסקים של כושר שעובדים מעל פני האדמה, עם חלונות פתוחים, ויש להם שטח רצפה מאוד גדול.

עידן רול: יש כאלה שעושים פעילות קבוצתית ויש כאלה העושים פעילות יחידנית.

עידן רול: אף אחד לרגע לא ישב ואמר איך לאפשר לכמה שיותר עסקים לפתוח.

עידן רול: אני רוצה לומר דבר שאולי אמור להיות מובן מאליו אבל לא מרגיש, לא לי ולא לאנשים העובדים בענף הזה, כמובן מאליו.

עידן רול: לפני שסוגרים לאדם את הפרנסה, צריך לעשות הכול ולוודא שעשינו כל מה שאפשר כדי להימנע מסגירה.

עידן רול: פרנסה של אדם היא קודש.

עידן רול: סיירתי בהמון חלקים של ענף הכושר, וכשאני מסתכל על מגוון הפתרונות שהיה אפשר להציע ועל מגוון האולמות והסטודיואים, אני רואה שלבטח לא עשו את הכול, ואפילו לא חצי, כדי להימנע מפגיעה בפרנסה.

עידן רול: חשוב לתת את הדעת דווקא כאן, בוועדת הכלכלה, שגם אם הנתונים כרגע נראים כפי שהם, צריך להבין שצפוי גל נוסף.

עידן רול: במהלך הקורונה והסגרים יש המון הקפאות של מינויים והמון ביטולים של מינויים שטרם בוצעו.

עידן רול: זה אומר שעם חזרת הענף לפעילות, העסקים צפויים להתמודד עם גל מאוד גדול של חודשים שלמים שהם יפעלו בחינם כדי להחזיר את חודשי ההקפאה של הקורונה, והם לא יעמדו בזה, בטח לא במתווה סגול.

עידן רול: לכן, חייבים לתת את הדעת על כך שמי שלא יכול להיפתח צריך לקבל פיצוי.

עידן רול: תודה רבה.

יעקב מרגי: יוליה מלינובסקי, בבקשה.

יוליה מלינובסקי: אדוני היושב-ראש, תודה רבה.

יוליה מלינובסקי: כייף להיות אצלך בישיבה.

יוליה מלינובסקי: אני זוכרת אותך עוד מוועדת החינוך ועכשיו זה ועדת הכלכלה.

יוליה מלינובסקי: אני רוצה לפרגן לך, אנחנו מאוד מכבדים אותך.

יוליה מלינובסקי: יש יושבי-ראש ועדות בכנסת שאנחנו מאוד מכבדים.

יוליה מלינובסקי: חבר הכנסת עידן רול נגע בכמה נקודות וברשות

יוליה מלינובסקי: כם ארחיב.

יוליה מלינובסקי: בסבב הקודם היינו בסיפור הזה של חדרי הכושר והסטודיו וענף הספורט, ואז משרד הבריאות טען שאלו המקומות בהם הקורונה מתרבה בכמויות, אבל אז גילינו שזה לא כך בכלל.

יעקב מרגי: הם לימדו אותנו שיש הרבה אירוסול באוויר.

יוליה מלינובסקי: כן.

יוליה מלינובסקי: התברר שמשרד הבריאות לא ידע דבר וחצי דבר על מה שקורה.

יוליה מלינובסקי: השתמשו במחקרים מדרום קוריאה שהתייחסו בכלל לריקודים סלוניים.

יוליה מלינובסקי: הם השתמשו במחקר מדרום קוריאה שאומר שחדרי כושר הם המקום להדבקה והתברר שהמחקר הזה התבסס על ריקודים סלוניים כי שם יש מגע.

יוליה מלינובסקי: כשאנחנו בסבב הקודם פתחנו את חדרי הכושר בוועדת הקורונה היה זעם ומשרד הבריאות עמד על הרגליים האחוריות שעכשיו יהיה גל וכולנו נמות מקורונה וכו' וכו'.

יוליה מלינובסקי: הסתכלתי ובדקתי את הנתונים.

יוליה מלינובסקי: מאז שפתחנו את חדרי כושר ואת חדרי הסטודיו לפילאטיס בסיבוב הקודם, לא הייתה בכלל עלייה בנתונים ובהדבקות, ההיפך – זה אפילו ירד בשלב מסוים.

יוליה מלינובסקי: זה קרה בספטמבר בשלבים אחרים ובנסיבות אחרות לחלוטין.

יוליה מלינובסקי: זאת אומרת, מדעית אני יכולה היום להגיד, לפי נתוני משרד הבריאות, שחדרי הכושר והסטודיו הם לא מקומות שבהם יש הדבקות.

יוליה מלינובסקי: לפחות זה לא משתקף בנתונים.

יוליה מלינובסקי: אי אפשר לרכוש את אמון הציבור בהחלטות לא הגיוניות ושהן לא ברות ביצוע.

יוליה מלינובסקי: עידן רול התייחס לזה שקופות החולים עושות עכשיו, חדרי סטודיו לפילאטיס פתחו כי לקופות החולים מותר, במתנ"סים מותר.

יוליה מלינובסקי: אנחנו פיתחנו פה שוק אפור.

יוליה מלינובסקי: לא אנקוב בשמות ובמקומות, אבל אנשים מתארגנים, שוכרים חדרי כושר במזומן, נכנסים וסוגרים את עצמם שם ומתאמנים – כך זה עובד.

יוליה מלינובסקי: פיתחנו שוק שחור כי אנשים צריכים את זה.

יוליה מלינובסקי: ברגע שאדם צריך את זה והוא לא מקבל ואין לו פתרונות, הוא מחפש דרך אחרת.

יוליה מלינובסקי: אני מכירה נשים ובנות שלוקחות מאמן כושר ומתאמנות בקבוצה של שלוש-חמש יחד, בבית, בגינת הבית, בכסף שחור, במזומן, מתחת לשטיח.

יוליה מלינובסקי: עד כמה אפשר להתעלם מזה?

יוליה מלינובסקי: אנחנו אוהבים להשוות את עצמנו לעולם.

יוליה מלינובסקי: אנחנו כל הזמן מספרים שמנהיגי העולם מתקשרים לפה על מנת לשאול מה אנחנו עושים ואיך אנחנו לא עושים.

יוליה מלינובסקי: בדקתי מה קורה בעולם בענף הספורט, הכושר והסטודיו.

יוליה מלינובסקי: באנגליה עובדים לפי תוכנית הרמזור.

יוליה מלינובסקי: האם מישהו מכם זוכר שבחודש אוגוסט דיברו פה על תוכנית הרמזור של גמזו או שזה כבר מת לחלוטין?

יוליה מלינובסקי: באנגליה שמעו כנראה טוב ואימצו את התוכנית הזו והם עובדים שם ואולמות הכושר פתוחים לפי תוכנית הרמזור.

יוליה מלינובסקי: אם העיר ירוקה, אולם הכושר פתוח.

יוליה מלינובסקי: בצרפת יש סגר נורא וכולם שם בהיסטריה בגלל הקורונה, אבל בצרפת מותר להתאמן שעה ביום ברישום מוקדם.

יוליה מלינובסקי: בהולנד גם סגר מלא, אבל הסגר שלהם ושלנו הוא לא אותו הדבר.

יוליה מלינובסקי: בהולנד, למרות הסגר, מערכת החינוך פתוחה ועולם הכושר והספורט פתוח, וגם הבריכות.

יוליה מלינובסקי: בטורונטו, שהיא עיר קטנה בקנדה, משהו זוטר לחלוטין, מותר לעשרה אנשים להתאמן בחדר כושר.

יוליה מלינובסקי: עד עכשיו לא קיבלנו ממשרד הבריאות תשובות ברורות.

יוליה מלינובסקי: אני לא רוצה לשמוע למה לא, את זה כולנו יודעים לעשות.

יוליה מלינובסקי: תסבירו למה כן ואיך כן.

יוליה מלינובסקי: אי אפשר להתעלם מזה ולהגיד: זהו, סגרנו, ומעכשיו ועד סוף הקורונה זה יהיה סגור.

יעקב מרגי: תודה.

יעקב מרגי: חבר הכנסת ג'אבר עסאקלה, בבקשה.

ג'אבר עסאקלה: אדוני, תודה רבה.

ג'אבר עסאקלה: תודה לחבריי שדיברו לפניי, ואני מסכים עם דבריהם.

ג'אבר עסאקלה: אני רוצה להתמקד דווקא בפריפריה ובחברה הערבית.

ג'אבר עסאקלה: בוועדת הקורונה הזמנית והקבועה דיברנו על הנושא הזה הרבה מאוד שעות.

ג'אבר עסאקלה: בין היתר, בגלל שפתחנו את חדרי הכושר, הממשלה משכה את כל סמכויות ועדת הקורונה.

ג'אבר עסאקלה: אם אנחנו מדברים על הפריפריה ועל היישובים הערביים, קודם כול, יש שם מחסור בתשתיות.

ג'אבר עסאקלה: יש ישובים שנקראים כפרים אבל הם ערים גדולות.

ג'אבר עסאקלה: 24,000, 30,000 ו-60,000 תושבים ללא כל תשתיות, ללא גנים ציבוריים וללא מדרכות, וכו' וכו', ולכן אי אפשר לקיים ספורט אלא רק בחדרי הכושר.

ג'אבר עסאקלה: שנית, הסיפור בחברה הערבית הוא יותר סיפור מגדרי.

ג'אבר עסאקלה: הרבה מאוד מחדרי הכושר שנפתחים בחברה הערבית הם יוזמות עסקיות של נשים ורוב הקהל שלהם הוא קהל נשי.

ג'אבר עסאקלה: כלומר, לנשים ערביות אין הרבה אופציות לעשות ספורט אלא רק במקומות האלה.

ג'אבר עסאקלה: היזמיות הצעירות שפתחו את חדרי הכושר קורסות או שהן כבר קרסו בגלל הסגירה שהייתה, ואם הם ייפתחו, הם ייפתחו מתחת לאפס.

ג'אבר עסאקלה: למעשה, הנשים האלה לא יעמדו בנטל הכלכלי שגרמנו להם.

ג'אבר עסאקלה: אנחנו נדרשים לאפשר להן לעבוד כמה שיותר מהר לפי הכללים ולפי התנאים של התו הסגול.

ג'אבר עסאקלה: תודה רבה.

יעקב מרגי: תודה.

יעקב מרגי: לאחר ששלושת חברי הכנסת המציעים פרסו לנו מצע לדיון, נשמע עכשיו אורח.

יעקב מרגי: פרופ' חגי לוין, יושב-ראש איגוד רופאי בריאות הציבור של הסתדרות הרפואית, בבקשה.

חגי לוין: תודה רבה, יושב-ראש הוועדה.

חגי לוין: גם לפני הקורונה הישראלים לא עוסקים מספיק בפעילות גופנית ולא עושים מספיק כושר.

חגי לוין: אחד הפתרונות שדיברנו עליהם במערכת הרפואית זה מרשם לפעילות גופנית – הרופא נותן ממש מרשם.

חגי לוין: הנה, תראו מה קורה.

חגי לוין: בתי המרקחת פתוחים, וטוב שכך.

חגי לוין: לעומת זאת, המקומות שבהם אנשים עושים כושר ופעילות גופנית, בהתחלה נאסרו אפילו בחוץ, ועכשיו אנחנו אוסרים את הפעילות המאורגנת.

חגי לוין: זה לא בגלל שהפעילות המאורגנת היא מסוכנת, היא פחות מסוכנת כי עליה אנחנו יכולים לפקח ואנחנו יכולים להקפיד שהיא תיעשה לפי הכללים, לבצע חקירה אפידמיולוגית ולראות מי היה שם.

חגי לוין: לעומת זאת, אנחנו דווקא חוסמים את הפעילות המאורגנת שאותה קל לאכוף ואנחנו מאפשרים פעילות שאין עליה שום השגחה.

חגי לוין: צריך להבין ששמירה על כושר היא חלק מהפתרון ולא חלק מהבעיה.

חגי לוין: כשאנחנו מדברים על הזכות לבריאות, מצד אחד, אנחנו צריכים לעשות ככל יכולתנו כדי לצמצם את הבדיקות, מצד שני, יש גם זכות לפעילות גופנית.

חגי לוין: אנחנו כרגע חוסמים את הזכות הזו מעבר לנדרש.

חגי לוין: צרך להבין שההתמודדות עם משבר הקורונה זה גם עם התחלואה הנפשית, גם עם ההשמנה, גם עם היעדר פעילות גופנית, גם עם הפגיעה כלכלית.

חגי לוין: כרגע קבלת ההחלטות לא מאוזנת כי אנחנו מסתכלים רק על ההדבקות.

חגי לוין: אני רוצה להציב יעד אפשרי והיעד האפשרי הוא אפס התפרצויות.

חגי לוין: לא נגיע עכשיו לאפס הדבקה.

חגי לוין: אם נפתח את חדרי הכושר וכל מיני מסגרות, ייתכן שיהיו שם גם הדבקות כי אנשים ייפגשו שם.

קרן ברק: איך מודדים התפרצויות?

חגי לוין: עד היום לא הוגדר בכלל ברמה הלאומית.

חגי לוין: מגדירים מה זו התפרצות, סדר גודל, אם זה עשרה או עשרים, או כמה שאנחנו קובעים.

חגי לוין: מנהלים את החקירות האפידמיולוגיות כך שאנחנו הולכים להתפרצויות, קובעים את הכללים.

חגי לוין: שוב, אם אנשים נפגשים בקבוצה מצומצמת של עשרה אנשים, לא מזה תהיה ההתפרצות.

חגי לוין: כמו שמותר היום לעשות את זה בלי מאמן, צריך היום לאפשר לעשות את זה גם עם מאמן.

חגי לוין: יש פה איזון של סיכונים.

חגי לוין: אבל אנחנו לא יכולים להסתכל רק על הסיכון של ההדבקה אלא צריך להסתכל גם על הסיכון של היעדר הפעילות הגופנית ולמצוא את המאזניים שכרגע הן לא מאוזנות.

חגי לוין: אנחנו הצגנו נייר עמדה מנומק שמסביר למה בבריכות הסיכון הוא נמוך מאוד ולכן צריך לאפשר את הפעילות בהן.

חגי לוין: לגבי פעילות חוגי הספורט לילדים - אנחנו יודעים מי הילדים שמגיעים לחוג הספורט.

חגי לוין: הם בקפסולה קבועה כי הם מגיעים לחוג פעמיים בשבוע, מדובר באותם ילדים.

חגי לוין: אפשר להקפיד בחוג לשמור על מרחק, לשים מסכות.

חגי לוין: זו פעילות בסיכון נמוכה ובתועלת אדירה כי כשהילדים שלנו עכשיו לא עוסקים בפעילות זה נזק חמור מאוד.

חגי לוין: צריך לשלב יותר בתוך מערכת הבריאות ולעזור לאנשי ענף הכושר על ידי זה שנשלב אותם עם הפעילות החינוכית בבתי הספר, וכך יהיה יותר מצב של win-win - גם הילדים יעסקו יותר בפעילות וגם נוכל לתת להם מימון.

חגי לוין: אין שום הוכחה להדבקה דרך משטחים, ואפשר פחות לחשוש מהדבר הזה.

חגי לוין: צריך לראות איך אנחנו מאווררים, יוצרים ריחוק בין אנשים, ומצליחים לשמור על הבריאות ועל הפעילות.

חגי לוין: תודה.

יעקב מרגי: תודה רבה.

יעקב מרגי: חברת הכנסת קרן ברק, בבקשה.

קרן ברק: תודה רבה.

קרן ברק: אני חייבת להגיד שעשיתי סיור ארוך בכל סוגי חדרי הכושר האפשריים, כולל הטיפולים, השיקומיים, הספורטיביים, בבריכות, ובקאנטרי.

קרן ברק: עשינו יום מרוכז וראיתי מקרוב את כל סוגי הספורט והכושר האפשריים.

קרן ברק: זה היה די מזמן, אבל מייד אחרי זה פניתי, גם במכתבים, גם בהצעה לסדר, וגם בפניות ישירות ואישיות, לשר הבריאות ולכל משרד הבריאות, ואמרתי את מה שנאמר פה, שאני לא מצליחה להבין, ושבעת הזו זה צריך להיות בדיוק כמו קופת חולים, בדיוק כמו הליכה לרופא, וצורך חיוני.

קרן ברק: כמו שאתה הולך לרופא כי אתה מבין שהוא צריך לרפא אותך, גם הפעילות הגופנית היא צורך חיוני בריפוי הגוף והנפש.

יוליה מלינובסקי: הם ענו לך?

קרן ברק: כן.

קרן ברק: לעודד פורר ולי, כיושבי ראש השדולה לעסקים קטנים ובינוניים, היה מפגש במכון של קרן לייבוביץ'.

קרן ברק: מדובר שם באנשים שאם הם לא עושים את הטיפול במכון הזה, הם חוזרים אחורנית לכיסא גלגלים.

קרן ברק: לא הבנו איך זה יכול להיות שפיזיותרפיה ורפואה כן, וחדרי כושר ומכונים כאלה לא.

קרן ברק: משרד הבריאות אמר לי שהם שלמים עם עצמם בהקשר הזה שהם נותנים לעשות ספורט באוויר הפתוח, וזאת למרות כל רגשות האשם שניסיתי להגיד וכל הדוגמאות שנתתי.

קרן ברק: כזכור לך, בהתחלה גם אי אפשר היה ללכת לעשות ספורט בשכונה.

קרן ברק: ברגע שהם אפשרו ספורט בשכונה, באוויר הפתוח ובפארקים, הם השקיטו את מצפונם.

קרן ברק: אני מסכימה איתך שזה לא הפתרון, אבל אני אומרת לך מהו הפתרון שהם נתנו לי אז.

יוליה מלינובסקי: דיברתי על השוק האפור, הבנתי.

יעקב מרגי: תודה.

יעקב מרגי: מורן באבאי, בבקשה.

מורן באבאי: תודה על ההזדמנות.

מורן באבאי: אני נציג תחום התל"ן בישראל.

מורן באבאי: תל"ן זה תוכניות לימוד נוספות שנכנסות לגני ילדים עירוניים.

מורן באבאי: נחדד ונגיד שתחום התל"ן מרכז בעיקר את החינוך הגופני ולכן אני נמצא כאן היום.

מורן באבאי: העברתי מתווה למניעת בידודים למשרד הבריאות ומשרד החינוך.

מורן באבאי: הוא אושר על ידי משרד הבריאות.

מורן באבאי: משרד הבריאות חושב שזה מתווה נכון לעבודה.

מורן באבאי: הוא מדבר על עבודה של חינוך גופני בחצר הגן עם עמדת מורה מסודרת, מרוחקת מעמדת הילדים.

מורן באבאי: למעשה, כשהמורה יגיע לגן הילדים יחכו לו בעמדת הילדים בצורה מסודרת, המורה ייכנס ישירות לעמדת הגן.

מורן באבאי: לא יהיה שום מגע בין צוות הגן או ילדי הגן למורה עצמו.

מורן באבאי: אנחנו מחכים לתשובות.

יעקב מרגי: ממי אתה מחכה לתשובות?

מורן באבאי: משרד הבריאות טוען שמשרד החינוך לא יודע אם לקבל את זה כי הוא פוחד שאחרים יגידו שגם להם מגיע או לא מגיע.

מורן באבאי: חבר'ה, אנחנו לא ילדים.

מורן באבאי: תודה רבה.

יעקב מרגי: שמענו, הבנו.

יעקב מרגי: תודה.

יעקב מרגי: חבר הכנסת קוז'ינוב, בבקשה.

אנדרי קוז'ינוב: תודה רבה.

אנדרי קוז'ינוב: אנחנו אכן בסבב ב' של הדבר הזה, אבל בסופו של דבר הפתרון הוא מאוד קל.

אנדרי קוז'ינוב: יש לנו אזורים ירוקים עכשיו, חוץ מהאזורים הירוקים של אילת וים המלח.

אנדרי קוז'ינוב: יש לנו ערים ירוקות שבהן אין שום מגבלה לפתוח גם את ענף הכושר, כמו שאין מגבלה לפתוח את הכיתות הנמוכות ועכשיו ייפתחו גם הכיתות הגבוהות, מה גם שבענף הכושר ניטור הנכנסים הוא הרבה יותר קל.

אנדרי קוז'ינוב: אני לא מתייחס לזה בהיבט הכספי למרות שברור שיש לזה גם השפעות כספיות, אלא בהיבט של בריאות הנפש.

אנדרי קוז'ינוב: אנשים צריכים עכשיו לפרוק את העול.

אנדרי קוז'ינוב: גם משרד הבריאות עכשיו מתנגד.

אנדרי קוז'ינוב: למשרד הבריאות יש מנטרה: אנחנו צריכים לאזן.

אנדרי קוז'ינוב: אם פותחים עכשיו חנויות, סוגרים את הכיתות הגבוהות בבתי הספר, ואם פותחים את בתי הספר סוגרים את החנויות, אבל זה לא עובד כך.

אנדרי קוז'ינוב: המגפה לא מתאזנת בצורה כזו.

אנדרי קוז'ינוב: זה גם עניין של אחריות אישית של אנשים.

אנדרי קוז'ינוב: פרופ' לוין דיבר על זה לא פעם, ויש לו נתונים.

אנדרי קוז'ינוב: היעדר ענף הכושר פוגע פגיעה אנושה בבריאות הנפשית של הציבור.

יעקב מרגי: תודה רבה.

יעקב מרגי: נאמר את דברנו בסיכום בעוצמה רבה.

יעקב מרגי: סטלה ויינשטיין, בבקשה.

סטלה ויינשטיין: קודם כול, נעים.

סטלה ויינשטיין: אני יושב-ראש פורום חדרי הכושר.

סטלה ויינשטיין: אנחנו מתחננים מתחילת האירוע, ממרץ, לשבת עם משרד הבריאות כדי שהם יבינו שאנחנו ענף בריאותי, ושיאפשרו לנו לפחות לאמן את אלו שיקבלו את המרשם – שיישבו איתנו.

סטלה ויינשטיין: אנחנו לא פנאי, לא בידור, לא עסק רגיל.

סטלה ויינשטיין: עם כל הפגיעה הקשה בכלכלה, אנחנו ענף בריאותי חיוני שנותן שירות למיליון וחצי תושבי ישראל כדי שהם לא יגיעו למצב של מחלות לב, למנוע מצבים של התקפי לב לחולי לב, למנוע מצבים במקרים של סכרת.

יעקב מרגי: למנוע אלימות במשפחה שבה אנחנו עוסקים השבוע.

סטלה ויינשטיין: חד-משמעית – למנוע אלימות, אובדנות.

סטלה ויינשטיין: שלושה מאמני כושר התאבדו בחודש האחרון.

סטלה ויינשטיין: כיוון שאנחנו ענף בריאותי, אנחנו קנאים לבריאות שלנו ולבריאות המתאמנים שלנו.

סטלה ויינשטיין: מתחילת המגיפה עשינו התאמות, עוד לפני שמשרד הבריאות ביקש איתנו.

סטלה ויינשטיין: רוב חדרי הכושר והסטודיואים מכילים מערכות סינון אוויר מתקדמות עד 0.03 ננו מיקרון, שמסננות את הקורונה.

סטלה ויינשטיין: כל המערכות שלנו מכילות כניסה ומעקב.

סטלה ויינשטיין: יש לנו מעקב תמידי של מי נכנס, באיזה שעה, ואיפה הוא נמצא בכל תחנה.

סטלה ויינשטיין: עושים עכשיו פיילוטים בקניונים ובמקומות מסחריים אחרים, אבל אצלנו מאז ומעולם זה קיים.

סטלה ויינשטיין: אנחנו מוכנים לעבוד בכל דרך, גם בהפסדים, כדי לתת שירות בריאותי ללקוחות שלנו, גם במתווה של מרחקים גדולים יותר של 1 ל-10 מטר.

יעקב מרגי: למה זה לא קורה?

סטלה ויינשטיין: זה לא קורה מהסיבה הפשוטה – משרד הבריאות תשעה חודשים לא מתייחס אלינו ונותנים לפוליטיקה לשלוט בבריאות הציבור, ולא בדבר הכי חשוב שאמור להניע את משרד הבריאות וזה בריאות הציבור.

סטלה ויינשטיין: זו החלטה פוליטית, כבוד ראש הוועדה.

יעקב מרגי: גברתי, הוועדה תאמר את דברה בסיכום, וגם נעקוב אחר הסיכום.

יעקב מרגי: פוליטיקה היא לא מילה גסה, גם אני פוליטיקאי.

יעקב מרגי: ההחלטה שאני אקבל גם היא פוליטית, אבל תלוי לאן לוקחים אותה.

סטלה ויינשטיין: חד משמעית.

סטלה ויינשטיין: נאמר פה שמשרד הבריאות מרגיש רגוע כי הוא נתן אופציה לאימון בחוץ.

סטלה ויינשטיין: מעל 80% מתוך מיליון וחצי מתאמנים לא מצאו חלופה, וזה נכון ללפני חודש.

סטלה ויינשטיין: כיום המצב יותר גרוע.

סטלה ויינשטיין: אני רוצה לקרוא לך הודעה של חולת מערכת ניוון שלא זכאית לטיפולים בקופות החולים שהייתה מקבלת, המתאמנת אצלנו:

סטלה ויינשטיין: אני רוצה להגיד לך שאם לא תפתחי את חדרי הכושר אני מגיעה לכיסא גלגלים.

סטלה ויינשטיין: התחלתי לקחת כדורים חזקים נגד כאבים, אני לא מצליחה לתפקד עם הילדים שלי.

סטלה ויינשטיין: אני בוכה מההודעות האלה.

סטלה ויינשטיין: אני פונה אליך ולחברי הכנסת, תעזרו לי להילחם על הבריאות של המתאמנים שלי.

סטלה ויינשטיין: תודה לכם.

יעקב מרגי: תודה.

יעקב מרגי: חבר הכנסת יבגני סובה, בבקשה.

יבגני סובה: אדוני היושב-ראש, תודה רבה.

יבגני סובה: אתה זוכר את הדיון על הצימרים.

יבגני סובה: שאלנו את פרופ' גרוטו שאלה סופר לגיטימית: למה בתי מלון כן וצימרים לא?

יבגני סובה: אתה זוכר איזה תגובה הייתה לפרופ' גרוטו, שכבר לא נמצא היום במשרד הבריאות.

יעקב מרגי: יש לי יותר טראומה מההתנהגות של מיקי לוי משל פרופ' גרוטו.

יבגני סובה: יושב פה פרופ' חגי לוין, שהוא אחד האנשים המכובדים ביותר, והוא אומר פה דברים סופר חשובים ואנחנו לא מצליחים להבין מדוע משרד הבריאות סגור בתוך הקונספציה שלו.

יבגני סובה: היו ניסיונות לקבל מהם תשובות האם יש להם נתונים על הדבקה, בקשות להעמיד נאמן קורונה בכל כניסה לחדר פילאטיס, לחדר כושר.

יבגני סובה: מה זה השטויות האלה שעשרה אנשים יכולים להתאמן בחוץ אבל למאמן שלהם אסור לגבות כסף?

יבגני סובה: האם השתגעתם?

יבגני סובה: מה יקרה לאותו מאמן שמאמן אנשים עשרה בחוץ?

יבגני סובה: בהיבט הכלכלי המדינה הרגה את הענף, חד משמעית.

יבגני סובה: יעקב, אין לי שום ציפייה מהממשלה, יש לי ציפייה ממך.

יבגני סובה: אני יושב איתך יום-יום בוועדת הכלכלה ואני יודע שאתה מתעמק בנושאים.

יבגני סובה: אני יודע שאנחנו נכנסים לעומק בכל נושא בו אנו דנים.

יבגני סובה: קח את זה כפרויקט, אתה תקבל את כל הגיבוי, בלי הבדל קואליציה-אופוזיציה.

יבגני סובה: נושא בריאות הנפש עולה מעל כל הנתונים של נפטרים מקורונה, אבל אף אחד לא מדבר על זה.

יבגני סובה: אנשים פוחדים יותר למות מבעיות נפשיות מלהגיע לחדר פילאטיס או לחדר כושר וחס חלילה להידבק שם.

יבגני סובה: בוא ניקח את זה יחד, אתה תקבל תמיכה ונעשה את זה.

יעקב מרגי: לוועדת הכלכלה יש סגולה.

יעקב מרגי: כשנגענו בצימרים, הצימרים נפתחו.

יעקב מרגי: ירון סלע, בבקשה.

ירון סלע: קודם כול, תודה רבה, אדוני היושב-ראש וחברי הכנסת, על שהעליתם את הנושא הזה.

ירון סלע: אני רוצה להוסיף מספר נקודות שלא הובאו לידיעתכם.

ירון סלע: אנחנו עוקבים אחרי המתאמנים, כמו שאמרה פה חברתי סטלה, ו-80% מהם לא מצאו מסגרת אימונים אחרת.

ירון סלע: נכון להיום, אנחנו מודעים למספר עצום של נפגעים.

ירון סלע: פרופ' חגין לוין, אנשים קיבלו התקפי לב בחוץ כי אין דפיברילטור ואין מאמנים, ואנשים קרעו רצועות בכתף ופצעו ברכיים, כי כולם רוצים לעשות ספורט אבל אין מסגרת סדורה ואין בקרה והדרכה.

ירון סלע: שנית, שרשרת הדבקות.

ירון סלע: אנחנו העסק היחידי, נכון להיום, שכשאדם נכנס הוא מעביר צ'יפ או טביעת אצבע, ואנחנו יודעים שהוא נכנס ושהוא יוצא.

ירון סלע: אנחנו עובדים באדיקות עם משרד הבריאות.

ירון סלע: אין לנו דבר יותר יקר מאשר הלקוחות שלנו, ולכן אנחנו נעשה כל דבר שצריך כדי לשמור.

יעקב מרגי: מה אתה מבקש?

ירון סלע: אני מבקש שולחן עגול עם משרד הבריאות ושהוא ימצא לנו פתרון לעבוד – זהו.

יעקב מרגי: אתה מנומס.

יעקב מרגי: אין לנו זמן לשולחן עגול, צריך לפתוח.

קריאה: הוא מבקש לפתוח את חדרי הכושר.

יוליה מלינובסקי: וגם בריכות.

ירון סלע: בריכות שחייה זה חלק מאיתנו.

יעקב מרגי: תודה.

יעקב מרגי: יואל רזבוזוב, בבקשה.

יואל רזבוזוב: לא אחזור על דברי חבריי כאן על כך שיש לא מעט אבסורדים, שתעשיית הכושר סגורה ושמותר למאמנים לאמן אחד על אחד בחדר מדרגות אבל אסור בתוך הסטודיו, ועל זה שמותר לאמן בחוץ אבל אסור לגבות כסף – יש יותר מדיי סעיפים אבסורדים.

יואל רזבוזוב: אנחנו בקורונה כבר מעל חצי שנה, לא מעט זמן.

יואל רזבוזוב: אני חבר ועדת הקורונה, בסבב הקודם נציגי משרד הבריאות צעקו עלינו בוועדת הקורונה ואמרו: אם תפתחו אנשים ידבקו ויהיו 10,000 מתים.

יואל רזבוזוב: חברת הכנסת מלינובסקי הייתה איתי שם.

יואל רזבוזוב: קיבלנו החלטה אמיצה ועצמאית ופתחנו.

יואל רזבוזוב: שבועיים לאחר מכן היינו צריכים לראות עלייה בתחלואה, אבל לא הייתה שום עלייה, וגם לא שלושה שבועות אחרי.

יואל רזבוזוב: זאת אומרת שהענף הזה לא מסוכן.

יואל רזבוזוב: מעבר לזה, הוא גם עוזר והוא חיוני לאנשים.

יואל רזבוזוב: מספיק לעשות פוליטיקות, חייבים לפתוח את זה עכשיו.

יואל רזבוזוב: אתמול היו צריכים לפתוח את זה.

יואל רזבוזוב: תודה.

יוליה מלינובסקי: יש פה נציג של משרד הבריאות?

יעקב מרגי: נראה לך שאקיים דיון ללא משרד הבריאות ומשרד האוצר?

יוליה מלינובסקי: שאלתי למען הזהירות.

יעקב מרגי: פרופ' רחל דנקנר, בבקשה.

רחל דנקנר: תודה רבה על רשות הדיבור.

רחל דנקנר: אני מומחית לבריאות הציבור ואני גם רופאת ספורט ורופאת צלילה.

רחל דנקנר: אני מודה לפרופ' חגי לוין ששיתף אותי.

רחל דנקנר: פעילות גופנית היא אמצעי שלנו, של הרופאים, לטיפול ולמניעה בעישון, ביתר לחץ דם, בסוכרת, במחלות לב, בממאירויות, בשבץ מוחי, בהשמנה, בדיכאון וחרדה.

רחל דנקנר: אין שום עדות מדעית שהצטברה עד היום שקושרת את הספורט ואת פעילות הספורט למגפת הקורונה.

רחל דנקנר: כמו שאמר פרופ' לוין, זה אמצעי שלנו למניעת תחלואה, לחיזוק מערכת החיסון ולחיזוק החוסן של האוכלוסייה.

רחל דנקנר: ה-CDC האמריקאי קובע שאין שום עדות לזה שקורונה מועברת במים, לא בבריכות שחייה, ואפילו לא בג'קוזי.

רחל דנקנר: סגירת כל מקומות הספורט הייתה איזושהי תגובת יתר לא מידתית, ואנחנו פוגעים באוכלוסייה.

רחל דנקנר: אני באמת מבקשת שתימצא הדרך לא רק לפתוח את הספורט אלא גם לחשוב איך אנחנו מעודדים את כל האוכלוסייה לעסוק בספורט.

יעקב מרגי: תודה על תרומתך לדיון, גברתי.

יעקב מרגי: ליאון רוזנברג, בבקשה.

ליאון רוזנברג: תודה רבה, יושב-ראש הוועדה.

ליאון רוזנברג: ראשית, אני מגיש תוכנית טלוויזיה יומית בקשת בשם "פאולה וליאון".

ליאון רוזנברג: מאז יולי, כבר ארבעה וחצי חודשים, אנחנו עושים תוכנית סיוע שבה מידי בוקר אנחנו נותנים חשיפה לעסק כדי לאפשר לו לפעול כלכלית.

ליאון רוזנברג: אני שמח לראות שרוב חברי הכנסת שיושבים פה כבר היו אצלנו: עידן רול, קרן ברק, יוליה מלינובסקי, יבגני סובה, יואל רזבוזוב, ואנחנו מודים לכם.

ליאון רוזנברג: בשבוע האחרון אנחנו מתמקדים בחדרי הכושר והסטודיואים למחול, לפילאטיס, ליוגה, לחוגי הילדים.

ליאון רוזנברג: אנחנו עושים את זה כי אנחנו מבינים שיש אבסורד בכך שאנשים לא יכולים להתאמן למרות שאנחנו מבינים שזה חיוני לבריאות.

ליאון רוזנברג: אני שמח לראות שיש קונצנזוס סביב השולחן הזה על החשיבות של הספורט למען הבריאות.

ליאון רוזנברג: אתם ועדת הכלכלה, אבל אני יכול לספר לכם על עסקים בהם היינו, ועל שתי נשים מיפו שמחזיקות סטודיו שנקרא Dream Park TLV והן מספרות איך המתאמנות שלהן - - -

יעקב מרגי: אבל היום אני נותן את כל הכוח לחדרי הכושר.

יוליה מלינובסקי: זה אותו דבר, זה סטודיו וחדרי כושר.

יוליה מלינובסקי: זה בא ביחד.

ליאון רוזנברג: זה אותו דבר כיוון שגם להולמס פלייס יש שיעורי פילאטיס.

ליאון רוזנברג: אני יכול לספר על שתי נשים שמחזיקות עסק ליוגה פה בירושלים שהן הקימו ופתחו לפני 14 חודשים, אבל אנשים לא יכולים להגיע, וזה אבסורד.

ליאון רוזנברג: הבוקר חבר הכנסת סובה היה שם.

ליאון רוזנברג: הן בחובות של מאות אלפי שקלים והן לא יכולות להפעיל את העסק.

ליאון רוזנברג: יש בחולון גם מאמן כדורגל בשם דור כליף.

ליאון רוזנברג: היינו גם אצל אישה בשם רייצ'ל מרעננה שכל הסטודיו שלה סגור כי היא לא יכולה לעמוד בתשלום, וכל הציוד וכדורי הפילאטיס מאוחסנים בחדר השינה שלה.

ליאון רוזנברג: אנחנו רואים עסקים ומפעלי חיים קורסים, וזה גורם לנו לדמוע.

ליאון רוזנברג: מעבר לעסקים, יש פה ציבור.

ליאון רוזנברג: אני יכול לספר לך שאימא שלי, בת ה-82, לא יכולה ללכת כבר ארבעה חודשים לאימוני כושר.

ליאון רוזנברג: לחץ הדם שלה עולה, הסוכר עולה.

ליאון רוזנברג: ילדים עם היפר אקטיביות נשארים בבית ולא יכולים לפרוק את האנרגיה שלהם בספורט, נשים אחרי לידה צריכות את המסגרת הזו כדי לתמוך בגוף לאחר הלידה.

יעקב מרגי: אמרתי לאשתי שבשבועיים האחרונים אני די מאושר, והיא אמרה לי שזה קורה כי התחלתי ללכת.

ליאון רוזנברג: זה טוב מאוד.

ליאון רוזנברג: זה משפיע על הנפש ועל הגוף.

ליאון רוזנברג: תודה רבה לך על ההזמנה.

ליאון רוזנברג: אנחנו מקווים שהאבסורד והחלמאות הזו ייפסקו למען בריאות הציבור.

יעקב מרגי: תודה.

יעקב מרגי: אני לא הולך לאולפנים, תזמין את האחרים.

ליאון רוזנברג: גם חבר'ה מהסיעה שלך היו, והם עשו עבודה מצוינת.

ליאון רוזנברג: תודה לכם.

יעקב מרגי: קרן סתוי, תודה שהגעת.

קרן סתוי: אני החלטתי לבוא היום כי יש לנו פה גם הפגנה גדולה ואוהל מחאה.

קרן סתוי: אני מנכ"לית קבוצת הולמס פלייס, רשת הכושר הגדולה בישראל.

קרן סתוי: יש לי תשובה לשאלה למה זה קורה, למה סגרו את חדרי הכושר, מה הסיבה.

קרן סתוי: הרי בריאותית כולם מבינים שצריך לעשות כושר ושאנחנו יודעים לקטוע את שרשרת ההדבקה, וכולם מבינים שכושר זה כמו קופות חולים וכמו בתי מרקחת ואין סיבה אמיתית לסגור, למעט אגו, וסליחה שאני אומרת את זה.

קרן סתוי: מכיוון שלפני ארבעה חודשים, כשוועדת הקורונה בחנה נתונים והסתכלה ולמדה והבינה מה קורה, היא קיבלה החלטה המנוגדת לעמדת הממשלה ומישהו נעלב, והנעלב הזה לא מוכן לשבת ולדבר איתנו, אין פה אפילו נציגות.

יעקב מרגי: מי זה "המישהו"?

קרן סתוי: משרד הבריאות.

יעקב מרגי: משרד הבריאות נמצא איתנו, ועוד מעט הוא ידבר, וגם אנשי משרד האוצר.

קרן סתוי: אנשי משרד הבריאות לא מצאו זמן לשבת עם אנשי ענף הכושר ולהבין איך פותחים את חדרי הכושר.

קרן סתוי: אתה יודע למה?

קרן סתוי: כי אין לנו ייצוג בממשלה כיוון שיש לנו רק מיליון וחצי מתאמנים שבסוף יגיעו לקלפי ויבחרו את מי שדאג להם ומי ששמר עליהם.

קרן סתוי: הכי קל לקבל החלטות פופוליסטיות ולסגור את מה שקל - אפס ביסוס על נתונים, אפס נתוני הדבקות.

קרן סתוי: יש מחקר שעשתה פרופ' רחלי דנקנר.

קרן סתוי: היא לא דיברה על זה כי לא נתת לה מספיק זמן.

קרן סתוי: המחקר אומר מפורשות, מפורשות, שלא רק שאין הדבקות בבריכות השחייה ומספר מינימלי של הדבקות בחדרי הכושר, אנשים מעידים על השמנה, על דיכאון, על זה שהם עלו בהיקף העישון שלהם.

קרן סתוי: אז שמישהו יבוא ויגיד איך סוגרים את המקום היחיד ששומר על בריאות הציבור ופותחים מקומות אחרים.

יעקב מרגי: מה הקריאה שלך לממשלה?

קרן סתוי: אני קוראת לממשלה לפתוח באופן מיידי, במתווה מסודר, שבו יישבו איתנו ויחליטו איך פותחים את חדרי הכושר והבריכות מחר בוקר, לא בעוד שבועיים.

קרן סתוי: אני מבקשת שיפתחו לנו את חדרי הכושר.

קרן סתוי: אנחנו לא נצא מהכנסת עד שזה לא יקרה.

סטלה ויינשטיין: אנחנו הקמנו אוהל מחאה מחוץ לכנסת.

סטלה ויינשטיין: לא נצא מהכנסת עד שלא יפתחו את חדרי הכושר.

קרן ברק: תביאו מתקנים ושכל מי שיעבור יעשה כושר.

קרן סתוי: יש לנו מתקנים - - -

יעקב מרגי: את מוזמנת תמיד לכנסת, בלי שום קשר.

יעקב מרגי: יורם מועלמי, בבקשה.

יורם מועלמי: תודה.

יורם מועלמי: אני יושב-ראש עמותה לצמצום פערים ומפלגת העצמאים שנמצאת בהקמה.

יורם מועלמי: ראשית, אני רוצה לתקן משהו נוראי עליו מדובר בימים האחרונים.

יורם מועלמי: למאמני כושר שמאמנים בחוץ מותר לגבות תשלום.

יורם מועלמי: פנינו ליושב-ראש ועדת החוקה וליועץ המשפטי לממשלה רז נזרי והסדירו את התקנות שהם כן יכולים לגבות כסף בחוץ באימונים עד עשרים איש בחוץ או עד עשרה אנשים במבנה סגור.

יורם מועלמי: זה חדש מאוד כי חברי כנסת כאן כרגע דיברו על זה ואמרו שהם לא יכולים לקחת כסף.

יורם מועלמי: כן אפשר לקחת כסף.

יבגני סובה: זה מה שאמרו בעלי עסקים.

יורם מועלמי: מעבר לעניין של חדרי כושר, יש פה לא מעט בעלי חדרי סטודיו שהם עסקים עצמאים קטנים כמו של חד הוריות.

יעקב מרגי: תודה רבה לך.

יעקב מרגי: רוני שיר, בבקשה.

רוני שיר: אני מנכ"לית ארגון מורי היוגה בישראל.

רוני שיר: אני מייצגת פה אלפי מורים ליוגה ואלפי מתרגלים ליוגה שמתחילת הקורונה באמת משוועים לחזור לתרגל.

רוני שיר: אני מצטרפת לדברים שאמרו החברים הנכבדים לפניי, גם נציגי ענף הכושר, גם חברי הכנסת, ושדיברו בזכות סגולות הענף הזה ועל הצורך בכושר בבריאות הציבור.

רוני שיר: אני לא רוצה להפריד את עצמי מענף הכושר, אנחנו חלק מהם.

רוני שיר: אני חייבת להדגיש שיוגה זה ממש תרפיה.

רוני שיר: אם מאפשרים כל מיני תחומים אחרים של תרפיות אז אין שום סיבה לא לאפשר למתרגלי יוגה, שיושבים שני מטר וכל אחד על המזרון שלו, לתרגל.

רוני שיר: כל אחד יושב על המזרון שלו ולא באים במגע האחד עם השני ולא מזיעים במהלך השיעור.

רוני שיר: הם פשוט משפרים את הבריאות שלהם.

רוני שיר: אני כבר לא מדברת על הצד הכלכלי של אלפי סטודיואים שנאלצו להיסגר ומורים ליוגה שנאלצים להיות נטל על המדינה.

רוני שיר: למה לא לתת להם לעבוד?

רוני שיר: מעבר לכך, ההנחיות שאנחנו מקבלים משתנות השכם והערב.

רוני שיר: הן לא ברורות, אנשים מבולבלים, אנשים נאלצים לעבוד בניגוד לחוק.

רוני שיר: אנשים פשוט לא מבינים את החוק.

רוני שיר: אני קוראת לכם לפתוח אותנו היום, מחר.

רוני שיר: אנשים זקוקים לזה.

רוני שיר: תודה.

יעקב מרגי: תודה.

יוליה מלינובסקי: אדוני יושב-ראש ועדת הכלכלה, פיתחנו פה שוק אפור לחלוטין.

יוליה מלינובסקי: אנחנו מתעלמים מזה, אבל זה קורה.

סטלה ויינשטיין: הוא כבר שחור, לא אפור.

יעקב מרגי: יפתח שוע, בבקשה.

יפתח שוע: אני אתחיל מהסוף.

יפתח שוע: ברקע מאחוריי ניתן לראות אולם של 500 מטר.

יפתח שוע: אני יכול להכניס בו עשרה ועשרים אנשים.

יפתח שוע: או שיתנו לנו לעבוד מחר בבוקר, או שיפצו אותנו על זה שאנחנו לא יכולים להשיג אולמות כאלה.

יפתח שוע: אני, ורבים כמוני, בחובות של אלפי שקלים רק על שכירויות של נכסים שאנחנו לא יכולים להפעיל, וזאת מעבר לכל הסכנות הבריאותיות עליהן כבר דובר ושהן בליבנו.

יפתח שוע: תנו לנו או לחזור לעבוד מחר בבוקר או לקבל פיצוי.

יעקב מרגי: תודה רבה.

יעקב מרגי: חברת הכנסת סונדוס סאלח, בבקשה, בקצרה.

סונדוס סאלח: תודה רבה, כבוד היושב-ראש.

סונדוס סאלח: אתמול ביקרתי בחדר כושר של נורה בכריה ואחותה ביפו, וראינו שאנשים סובלים.

סונדוס סאלח: הם סובלים כפליים, גם משום שהממשלה לא נתלה להם רשת ביטחון והיא גם לא מאפשרת להם לקחת כסף ולא מאפשרת להם לחזור לעבודה, וכך אנשים קורסים, במיוחד נשים שמפעילות עסקים מהסוג הזה.

סונדוס סאלח: ספורט הוא לא רק תרופה לגוף אלא גם לנשמה.

סונדוס סאלח: במחקרים רבים שנעשים בתקופה האחרונה אנשים מעידים שהם הפסיקו לעשות ספורט ושהם התחילו לקחת תרופות נגד דיכאון וחרדה.

סונדוס סאלח: כמו שאנשים הולכים לבית חולים לקבל תרופה מסוימת, וכמה עסקים הוחרגו, צריך להחריג את חדרי הכושר ולשמור שם על הנחיות ברורות.

סונדוס סאלח: אנשים מבוגרים יכולים לעשות את זה על מנת לשמור על העסקים שלהם, במיוחד כשברוב חדרי כושר התגלו נתוני תחלואה והידבקות מזעריים וכמעט אפסיים.

סונדוס סאלח: ההחלטות שלנו צריכות להיות מבוססות על נתונים מקצועיים והן לא צריכות לשרת רק ראייה פוליטית צרה וקצרת טווח.

סונדוס סאלח: תודה.

יעקב מרגי: תודה רבה.

יעקב מרגי: ד"ר אודי קלינר, משרד הבריאות, בבקשה.

אודי קלינר: תודה רבה.

אודי קלינר: אני מקשיב פה קשב רב לכל מה שנאמר.

אודי קלינר: אני מבין את הקושי ואת הכאב, ואני יכול להגיד שעם רוב הנקודות אני מסכים.

אודי קלינר: אבל בכל זאת צריך לציין פה עוד כמה דברים.

אודי קלינר: המדינה יצאה רק לפני חודש מסגר.

אודי קלינר: הממשלה קיבלה תוכנית, ואישרה אותה, של פתיחה הדרגתית של המשק כי אני חושב שכולנו מבינים שאי אפשר לפתוח הכול בבת אחת.

אודי קלינר: זה חלק אולי גם מהפקת הלקחים של הסגר הראשון והפתיחה שהיו לאחר מכן.

אודי קלינר: בהתאם לזה נבנתה תוכנית עם שישה שלבים כשחדר הכושר או ענף הכושר, ברובו, לא כולו, נמצא בשלב 4.

יעקב מרגי: באיזה שלב אנחנו נמצאים?

יעקב מרגי: בשניים ושלושת רבעי או בשלוש ורבע?

אודי קלינר: אנחנו עברנו עכשיו את שלב 2.

אודי קלינר: מכיוון שנפתחו חלק מהמרכיבים של שלב 3 אז אני לא אומר בדיוק שאנחנו בשלב 3 כי גם לא הגענו למדדים הבריאותיים שנדרשים כדי לפתוח את שלב 3 במלואו.

אודי קלינר: אבל כן נפתח כבר שלב 2 וכן נפתחו עוד אלמנטים נוספים משלב 3 ועוד דברים כמו האי הירוק שאתה מכיר היטב, שאלו דברים שלא היו מתוכננים לשלבים המוקדמים.

אודי קלינר: אני חושב שכולנו מסכימים שאי אפשר לפתוח הכול יחד.

אודי קלינר: בנושא הכושר – אין ויכוח על חשיבות של כושר, ובטח לא משרד הבריאות יתווכח על זה, גם לצד הפיזי וגם לצד הנפשי.

אודי קלינר: אני גם לא מתווכח על החשיבות של התעסוקה.

אודי קלינר: בהינתן זה, עדיין אנחנו כן רוצים, ופרופ' גרוטו יזמן את נציגי הענף לדיון.

יעקב מרגי: מתי?

קריאה: חודשים מבטיחים לנו את זה.

יעקב מרגי: רגע, אתם רוצים לנהל את הדיון במקומי?

יעקב מרגי: אני נועל.

יעקב מרגי: מתי?

אודי קלינר: פרופ' גרוטו יזמן אותם בזמן הקרוב, אני אוודא את זה אישית.

יעקב מרגי: אני גם אוודא את זה אישית.

אודי קלינר: אני אומר מראש, יש דברים שלא יכולים להיפתח.

אודי קלינר: חדר כושר סגור שיש בו פעילות שהיא בלי מסיכות, עם נשימה מאומצת.

אודי קלינר: הוא מקום שבו הסיכון מוגבר.

קריאה: זה לא נכון.

אודי קלינר: יהיה שיח ואנחנו כן נבחן מודלים במקומות שכן אפשר לפתוח ואנחנו כן נאפשר את זה.

אודי קלינר: לא כל המודלים, לא כל המקומות, אבל בהחלט נקיים את השיח.

יעקב מרגי: ד"ר קלינר, אני חסיד של סדר.

יעקב מרגי: יש תוכנית שאושרה עם מספר תחנות יציאה, ומכוני הכושר במקום הרביעי.

יעקב מרגי: פעמים רבות כשהתעקשתי ואמרתי: אבל הבטחת לי, למה אתה משנה דעתך?

יעקב מרגי: אמרו לי: רק חמור לא משנה דעתו.

יעקב מרגי: נשמעו פה דברים ויכול להיות שלא הכול אותו דבר ויכול להיות שלא כל חדרי הכושר זהים.

יעקב מרגי: החששות שלכם מוצדקים, אתם גורמי המקצוע, אבל אי אפשר להתעלם מזה שכל ענף הכושר הוא לא מטרד או משהו שפוגע במלחמה בקורונה.

יעקב מרגי: הייתם צריכים לקחת אותו כמסייע במשבר הקורונה.

יעקב מרגי: בפעילות גופנית יש גם ממד חברתי, היא משחררת לחצים.

יעקב מרגי: לבוא ולהגיד: שמנו אותו ב-4 ואנחנו עדיין לא ב-4 - לא הייתי מכנס את ועדת הכלכלה כי אני יודע שאנחנו לא בתחנת יציאה מס' 4.

יעקב מרגי: גם הצימרים לא היו בתחנת יציאה 2, והנה ברוך השם עברנו מהצימרים.

יעקב מרגי: אני לא אומר שצריך להתפרע, אני גם לא רוצה פתיחה מלאה של כל המשק, בין אם יאהבו את זה ובין אם לאו.

יעקב מרגי: לא רוצים לחזור לסגר שלישי ולא רוצים התפרצות תחלואה.

יעקב מרגי: אגלה לך סוד, חסמתי את כל מכחישי הקורונה במכשיר שלי.

יעקב מרגי: אבל אי אפשר שלא לשאול את השאלות האלה על חדרי הכושר.

יעקב מרגי: זה המנדט שלכם, תקבעו איך, כמה, באיזה תנאים, מספר פתחים, חלונות פתוחים, מערכות סינון.

יעקב מרגי: אי אפשר לומר: אתם תרדו בתחנה 4.

אודי קלינר: כל מודל שלא נעשה לא מקטין את הסיכון לאפס, ולכן צריך לדעת לברור את אותם מקומות בהם אפשר באמת להקטין סיכון בצורה משמעותית ומקומות בהם הסיכון יותר גבוה, אחרת אפשר לפתוח את כל המשק באותה צורה.

ליאון רוזנברג: קניונים לפני כושר?

אודי קלינר: יש דברים שכבר פתחנו בתחום הספורט, ואתם יודעים את זה היטב: ספורט בחוץ, גם מקצועני וגם אחר.

אודי קלינר: ולכן אמרתי שאנחנו כן נמשיך לקיים את השיח הזה.

אודי קלינר: אם הבחנתי בחיוב לפתוח עוד דברים שאפשר, אני מסכים פה לגמרי ש - - -

יעקב מרגי: אתה יכול לומר לי מתי הפגישה או שאני אקבע אותה?

אודי קלינר: אני לא יודע - - -

יעקב מרגי: אני לוקח לעצמי מנדט לקבוע פגישה - - -

אודי קלינר: אדוני היושב-ראש, אני לוקח את זה אישית גם כן לוודא מול - - -

יעקב מרגי: אנחנו נהיה בקשר.

יעקב מרגי: אני רוצה לשמוע את משרד האוצר על הפיצוי הכלכלי, ולאחר מכן נחזור אליך עם שאלות של חברי הכנסת.

יוליה מלינובסקי: האם אפשר לשאול שאלה עכשיו, לפני משרד האוצר?

יוליה מלינובסקי: עלתה פה טענה מאוד - - -

יעקב מרגי: אני אפסיד את האוצר, תני לי את האוצר.

יעקב מרגי: אם יישאר זמן אתן לך.

יעקב מרגי: נעם דן, משרד האוצר, בבקשה.

נעם דן: שלום, נעים מאוד.

נעם דן: לגבי הפיצוי – אני מתקשרת לרפרנט הרלוונטי.

נעם דן: אני הרפרנטית שמעדכנת את ההגבלות, ובהיבט הזה אני מאוד תומכת במה שאמרת, אדוני יושב-ראש הוועדה, ומה שהצעתם.

נעם דן: אפשר גם לעשות פיילוט.

נעם דן: אנחנו דנים פה עכשיו לגבי פיילוט בקניונים.

נעם דן: אפשר לחשוב איך אפשר לפתוח את ענף חדרי הכושר בצורה שבאמת - - - את התחלואה.

קריאה: נשמח לבוא גם לפגישה כזו.

קריאה: חבל שלא - - -

יעקב מרגי: מה עם רפרנט הפיצוי?

נעם דן: אני מייד מעלה אותו.

יעקב מרגי: עכשיו אני מבין למה כשביקשתי מהנציבות תקן אמרו לי: אין.

יעקב מרגי: חברת הכנסת מלינובסקי, בבקשה.

יוליה מלינובסקי: תודה רבה, אדוני.

יוליה מלינובסקי: ד"ר קלינר, ישבתי בוועדת הקורונה בסגר הקודם ושמענו את אותה מנגינה, אבל יש עובדות.

יוליה מלינובסקי: תסתכל על הנתונים ועל מה שקרה אחרי שפתחנו את כל הענף הזה, את חדרי הכושר, את חדרי הסטודיו ואת הבריכות.

יוליה מלינובסקי: שבועיים-שלושה שבועות אחר כך וכו' וכו', ואתה אפילו לא רואה שם אפילו אחוז של עלייה, זה פשוט לא קיים.

יוליה מלינובסקי: בראש שלכם זה מסוכן.

יוליה מלינובסקי: אני תמיד אומרת וטוענת שמסוכן לנהוג ברכב ולעלות על הכביש, אז אל תעלו.

יוליה מלינובסקי: הדרך הטובה ביותר להתמודדות עם תאונות דרכים זה פשוט לא לנסוע.

יוליה מלינובסקי: פה אתם משתמשים בהיפותזה שסגרתם לעצמכם בראש ולא מוכנים לפתוח את זה לכיוונים אחרים, אבל יש עובדות.

יוליה מלינובסקי: פתחנו את הענפים האלה, ואחר כך פתחנו אותם בסופי שבוע, ויש מספרים באתר שלכם.

יוליה מלינובסקי: אתה מוזמן להיכנס לשם.

יוליה מלינובסקי: אם אתה לא מסתדר, אני אעזור.

יוליה מלינובסקי: אנחנו רואים בבירור שאין עלייה בתחלואה, מה צריך יותר מזה?

יוליה מלינובסקי: עשיתי השוואה בין-לאומית ואנחנו מסתכלים על מדינות שנמצאות בסגר.

יוליה מלינובסקי: הן לא פחות טובות וחכמות מאיתנו, אבל הענפים האלה פתוחים.

יוליה מלינובסקי: בהולנד, שבה יש עכשיו סגר מלא, מערכת החינוך פתוחה, הבריכות וחדרי הכושר פתוחים.

יוליה מלינובסקי: הלוואי עלינו סגר כזה.

יוליה מלינובסקי: תתייחסו, בבקשה, לא להיפותזות אלא לעובדות.

יוליה מלינובסקי: תתייחס, בבקשה, לתאריכים שפתחנו את כל הענפים האלה.

יוליה מלינובסקי: לך שבועיים קדימה ותראה את המספרים.

יעקב מרגי: תודה.

יעקב מרגי: ד"ר קלינר, תודה.

יעקב מרגי: אני לוקח את האמירה שלך לגבי פגישה בזמן הקרוב, אנחנו נתאם את זה.

יעקב מרגי: ונעקוב אחרי זה.

יעקב מרגי: אני קורא את הסיכום: ועדת הכלכלה, שאמונה על העסקים בכלל ועל העסקים הקטנים והבינונים בפרט, וכל אחד מזווית הראייה שלו, קוראת להחזיר את מכוני הכושר והעובדים המרובים בענפי הספורט לפעילות.

יעקב מרגי: הוועדה סבורה שאי פתיחת ענף חדרי הכושר והסטודיו היא מפגע בריאותי בפני עצמו.

יעקב מרגי: במקום לקחת את הענף הזה כמסייע בהתמודדות מול משבר הקורונה, אנחנו סוגרים אותו.

יעקב מרגי: לכן, הוועדה סבורה שיש לפתוח לאלתר את מכוני הכושר והסטודיו.

יעקב מרגי: הוועדה קוראת למשרד הבריאות לקיים שיח בימים הקרובים עם נציגי מכוני הכושר ולדון על פתיחתם, כמובן כפוף להנחיות והגבלות, באופן מיידי, ולעדכן את הוועדה בכל שיח ופעולה שתיעשה.

יעקב מרגי: כפי שאמרתי, אני באופן אישי אוודא שהפגישה הזו מתקיימת.

יעקב מרגי: הוועדה קוראת למשרד הבריאות לאפשר מיידית ולאלתר ולא להמתין לתחנת יציאה מס' 4 לפתיחת מכוני הכושר והבריאות וענפי הספורט הנלווים, בהתאם להנחיות המותאמות.

יוליה מלינובסקי: אפשר דיון נוסף בעוד שבוע או שבועיים?

יוליה מלינובסקי: בואו נהיה אופרטיביים.

יעקב מרגי: אמרו לך שאני מובטל?

יעקב מרגי: נמשיך לעקוב אחרי זה.

יעקב מרגי: לא שבועיים – נעקוב.

יעקב מרגי: אנחנו עוקבים אחרי זה.

סטלה ויינשטיין: חבר הכנסת מרגי, אנחנו מבקשים שבאותה פגישה גם ישתתף שר הבריאות.

סטלה ויינשטיין: הגיע הזמן, לאחר תשעה חודשים, ששר הבריאות יתייחס אלינו.

יעקב מרגי: למדתי משהו מאדם חשוב שהייתי מגיע אליו כל הזמן.

יעקב מרגי: הוא אמר ל: יעקב, מה שאתה יכול להשיג מפקיד האשראי יותר טוב ממנהל הבנק.

יעקב מרגי: אל תדאגי.

יעקב מרגי: תודה רבה, הישיבה נעולה.